SRIPANWA กองทรัสต์ไม่ใช่ ‘หุ้น’
กลายเป็นทอล์ก ออฟ เดอะ ทาวน์ ชั่วข้ามคืน สำหรับ “ศรีพันวา” โรงแรมหรูในจังหวัดภูเก็ต หลังผู้บริหารหนุ่ม “ปลาวาฬ” วรสิทธิ์ อิสสระ ออกมาโพสต์ฉะม็อบนักศึกษา...
23 ก.ย. 2563

สำนักข่าวรัชดา
กลายเป็นทอล์ก ออฟ เดอะ ทาวน์ ชั่วข้ามคืน สำหรับ “ศรีพันวา” โรงแรมหรูในจังหวัดภูเก็ต หลังผู้บริหารหนุ่ม “ปลาวาฬ” วรสิทธิ์ อิสสระ ออกมาโพสต์ฉะม็อบนักศึกษา…
ในเชิงการเมืองก็ว่ากันไป (สำนักข่าวรัชดาขอผ่าน)…แต่หลายคนอาจสับสนว่า ตกลง “ศรีพันวา” เป็นหุ้น เป็นบริษัทจดทะเบียนหรืออะไรกันแน่…แล้วไปเกี่ยวอะไรกับสำนักงานประกันสังคมที่เข้าไปถือหุ้น 22.60%
ซึ่งในแวดวงตลาดทุนถูกตั้งคำถามว่า ทำไมสำนักงานประกันสังคมต้องถือหุ้นตั้ง 22.60%..? ขณะที่แวดวงผู้ประกันตน (ในฐานะเจ้าของเงิน) ก็คาใจ…อยากรู้คำตอบเช่นกัน
เรามาทำความรู้จัก “ศรีพันวา” กัน..“ศรีพันวา” ไม่ใช่หุ้น แต่เป็นกองทรัสต์ ภายใต้ชื่อ ทรัสต์เพื่อการลงทุนในอสังหาริมทรัพย์โรงแรมศรีพันวา หรือ SRIPANWA ซึ่งแปลงร่างมาจากกองทุนรวมอสังหาริมทรัพย์โรงแรมศรีพันวา หรือ SPWPF โดยเข้าจดทะเบียนในตลาดหลักทรัพย์ฯ เมื่อวันที่ 23 ธ.ค. 2559 ราคาไอพีโอ 10.80 บาท
SRIPANWA ลงทุนในสินทรัพย์หลักโรงแรมศรีพันวา ในจังหวัดภูเก็ต มีรายได้จากค่าเช่าที่บริษัท ชาญอิสสระ เรสซิเดนซ์ จำกัด มาเช่าโรงแรมกลับไปบริหารต่อ…
ปัจจุบันมีผู้ถือหุ้นใหญ่ 10 อันดับแรก ได้แก่ 1.สำนักงานประกันสังคม จำนวน 63,072,615 หุ้น คิดเป็น 22.60% 2.บริษัท ชาญอิสสระ เรสซิเดนซ์ จำกัด จำนวน 54,390,157 หุ้น คิดเป็น 19.49% 3.บริษัท บีทีเอส กรุ๊ป โฮลดิ้งส์ จำกัด (มหาชน) จำนวน 16,715,000 หุ้น คิดเป็น 5.99%
4.บริษัท ทิพยประกันชีวิต จำกัด (มหาชน) จำนวน 14,000,000 หุ้น คิดเป็น 5.02% 5.บริษัท เมืองไทยประกันภัย จำกัด (มหาชน) จำนวน 12,400,000 หุ้น คิดเป็น 4.44% 6.น.ส.กมลทิพย์ สนิทวงศ์ ณ อยุธยา จำนวน 3,485,105 หุ้น คิดเป็น 1.25% 7.บริษัท สหพัฒนพิบูล จำกัด (มหาชน) จำนวน 3,410,290 หุ้น คิดเป็น 1.22%
8.บริษัท ไอ.ซี.ซี. อินเตอร์เนชั่นแนล จำกัด (มหาชน) จำนวน 3,401,315 หุ้น คิดเป็น 1.22% 9.บริษัท ไทยศรีประกันภัย จำกัด (มหาชน) จำนวน 2,809,269 หุ้น คิดเป็น 1.01% และ 10.นางเจดีย์ ชลศรานนท์ จำนวน 1,996,800 หุ้น คิดเป็น 0.72%
สำหรับผลประกอบการช่วงที่ผ่านมา อยู่ในเกณฑ์ที่ดี ปี 2559 มีกำไรสุทธิ 6 ล้านบาท จากรายได้รวม 8 ล้านบาท ส่วนปี 2560 กำไรสุทธิเพิ่มเป็น 238 ล้านบาท จากรายได้รวม 278 ล้านบาท ปี 2561 กำไรสุทธิสูงถึง 324 ล้านบาท จากรายได้รวม 278 ล้านบาท ไปพลาดท่าในปี 2562 ที่ทำกำไรสุทธิหล่นหายเหลือแค่ 119 ล้านบาท จากรายได้รวม 314 ล้านบาท
ส่วนครึ่งปี 2563 กำไรสุทธิอยู่ที่ 123 ล้านบาท จากรายได้รวม 156 ล้านบาท ก็เป็นไปตามสภาพของธุรกิจท่องเที่ยวที่ถูกมาตรการล็อกดาวน์…ล็อกกำไร
ด้านสิทธิประโยชน์ผู้ถือหุ้น มีการจ่ายปันผลต่อเนื่อง…วันที่ 22 พ.ย. 2560 จ่ายปันผล 0.215 บาท วันที่ 8 มี.ค. 2561 จ่ายปันผลอีก 0.3625 บาท มาจ่ายอีกทีวันที่ 24 พ.ค. 2561 ปันผล 0.155 บาท ส่วนวันที่ 21 พ.ย. 2561 จ่ายปันผล 0.2204 บาท วันที่ 12 มี.ค. 2562 จ่ายปันผล 0.3446 บาท วันที่ 23 พ.ค. 2562 ปันผลอีก 0.1665 บาท วันที่ 22 พ.ย. 2562 ปันผล 0.2204 บาท และครั้งล่าสุดวันที่ 9 มี.ค. 2563 ปันผล 0.1131 บาท
SRIPANWA จึงถือเป็นหน่วยลงทุนที่ให้ผลตอบแทนค่อนข้างสูง เงินปันผลเฉลี่ยอยู่ที่ระดับ 6-7% ต่อปี
เป็นเหตุผลที่สำนักงานประกันสังคม ใช้อธิบายกับสังคมว่าเข้าไปลงทุนใน SRIPANWA ก็เพื่อรับเงินปันผลงาม ๆ…
โอเค…ก็พอเข้าใจได้ แต่การถือหุ้นใหญ่อันดับหนึ่งในกองทรัสต์ที่ลงทุนในธุรกิจโรงแรมที่อยู่ในภาวะถดถอย ก็ไม่แคล้วถูกตั้งคำถามตามมาว่าเสี่ยงไปมั้ย..? บอร์ดสำนักงานประกันสังคมน่าจะมีคำตอบให้กับผู้ประกันตน ในฐานะเจ้าของเงินหน่อยก็ดีนะ
แต่ที่แน่ ๆ SRIPANWA จากเดิมเป็นกองทรัสต์ที่ไม่ค่อยมีคนรู้จัก แต่ละวันแทบไม่มีการซื้อขาย กลับมาซื้อขายกันคึกคัก เป็นที่จับตาของนักลงทุนซะงั้น
นี่อาจเป็นข้อดีของข่าวฉาวรอบนี้…แต่ถ้าฉาวบ่อย ๆ ก็ไม่ดีหรอก (มั้ง)
…อิ อิ อิ…